b'\n_START_ARTICLE_\nZlata pi\xc5\xa1\xc4\x8dal (nagrada)\n_START_SECTION_\nIme nagrade\n_START_PARAGRAPH_\nIme nagrade "Zlata pi\xc5\xa1\xc4\x8dal" je navdihnila starodavna pi\xc5\xa1\xc4\x8dal, najdena leta 1995 v jamskem paleolitskem najdi\xc5\xa1\xc4\x8du Divje babe, ki datira v \xc4\x8das okoli 60.000 let pred na\xc5\xa1im \xc5\xa1tetjem. Pripadala bi naj neandertalcu, \xc5\xbeive\xc4\x8demu na podro\xc4\x8dju dana\xc5\xa1nje Slovenije, in je najstarej\xc5\xa1e doslej najdeno glasbilo. Najdba dokazuje, da umetni\xc5\xa1ko izra\xc5\xbeanje sega dale\xc4\x8d v pradavnino, da je glasba verjetno najstarej\xc5\xa1a oblika umetni\xc5\xa1kega izra\xc5\xbeanja (najstarej\xc5\xa1e doslej najdene in odkrite jamske poslikave so cca. 20.000 let \xc2\xbbmlaj\xc5\xa1e\xc2\xab) in da je prvi znani glasbeni izvajalec \xc5\xbeivel na podro\xc4\x8dju na\xc5\xa1e dr\xc5\xbeave. Zgodba je tako zanimiva in posebna, da so se organizatorji nagrado odlo\xc4\x8dili poimenovati po tej najdbi.\n_START_SECTION_\nOrganizator\n_START_PARAGRAPH_\nZlata pi\xc5\xa1\xc4\x8dal je formalno oblikovana kot dru\xc5\xa1tvo. Predstavlja jo organizacijski odbor, ki ga sestavljajo uveljavljeni slovenski glasbeniki. K aktivnemu sodelovanju \xc5\xbeelimo pritegniti vse dele\xc5\xbenike glasbenega ustvarjanja in poustvarjanja ali kakr\xc5\xa1nekoli oblike glasbene dejavnosti. Dru\xc5\xa1tva, zdru\xc5\xbeenja, organizacije \xe2\x80\x93 vsi so dobrodo\xc5\xa1li in za\xc5\xbeeleni partnerji pri prizadevanju in soustvarjanju.\n_START_SECTION_\nAkademija\n_START_PARAGRAPH_\nOrganizator k udele\xc5\xbebi v Akademiji Zlate pi\xc5\xa1\xc4\x8dali vsaki\xc4\x8d povabi \xc5\xa1irok nabor z glasbo povezanih strokovnjakov. Akademija je sestavljena iz razli\xc4\x8dnih profilov \xe2\x80\x93 glasbenih urednikov, novinarjev specialistov, producentov, organizatorjev glasbenih dogodkov, intelektualcev s podro\xc4\x8dja kulture. Namen je, da so nagrade zlata pi\xc5\xa1\xc4\x8dal utemeljene na \xc5\xa1irokem soglasju najrazli\xc4\x8dnej\xc5\xa1ih pogledov. _NEWLINE_Peto leto (2019, nagrade za 2018) je akademija \xc5\xa1tela 91 \xc4\x8dlanov.'